*Aprobat:*

*Director general*

**Mariana Dragoș**

**La ședința de Incluziune Socială DGASPC Satu Mare**

**și-a prezentat planul de reformă**

 În cursul zilei de marți, 26 februarie s-a desfăşurat şedinţa Comisiei Județene privind Incluziunea Socială, prezidată de prefectul judeţului, Darius Filip, eveniment la care a fost prezentă și o delegație a Direcţiei Generale de Asistenţă Socială şi Protecţia Copilului (DGASPC) Satu Mare, condusă de directorul general Mariana Dragoș. Şedinţa a avut pe ordinea de zi două puncte: prezentarea “Planului anual de acţiune privind serviciile sociale” administrate şi finanţate de Consiliul Judeţean Satu Mare şi punctul: Diverse.

 Directorul general a suspus avizării planul de acţiune al serviciilor sociale derulate de DGASPC şi finanţate de Consiliul Judeţean Satu Mare, un plan elaborat în conformitate cu legislaţia în vigoare şi cu strategiile în domeniu. Acest plan urmăreşte continuarea reformei impuse de legea pentru protecţia copilului, a persoanelor adulte cu dizabilităţi și a vârstnicilor, ținând cont şi de proiectele pe care DGASPC le are în derulare.

 În prezent în subordinea direcției funcționează 28 de servicii sociale atât pentru copii cât şi pentru adulţi, pentru care Consiliul Județean Satu Mare trebuie să aloce 52.231 mii de lei. Serviciile oferite de DGASPC corespund tuturor standardelor de calitate impuse, dar este necesară continuarea procesului de reformă.

 Privind procesul de transformare, lidera a vorbit despre proiectele care se află în derulare în cadrul instituţiei. Proiectul “Team-Up” este deja contractat, a fost demarat şi prin acesta se doreşte extinderea reţelei de asistenţi maternali din judeţul Satu Mare într-o perioadă de cinci ani: “Aş face un apel către persoanele care sunt dornice să devină asistenţi maternali şi îndeplinesc anumite condiţii stipulate de standarde, să se adreseze DGASPC-ului pentru că s-a demarat etapa de evaluare, formare şi atestare şi urmează angajarea lor”, este mesajul directoarei DGASPC.

 Prin cel de-al doilea proiect, “Venus”, DGASPC urmăreşte înființarea la nivelul județului Satu Mare, a unui serviciu social de tip locuință protejată, destinat victimelor violenței domestice. Acest proiect este în fază de contractare.

 D-na directoare a vorbit şi despre necesitatea continuării procesului de dezinstituționalizare, atât în domeniul protecției copilului cât și al persoanelor adulte vârstnice/cu dizabilități. Astfel, se impune elaborarea planurilor de închidere pentru centrele rezidențiale pentru copii, din care mai funcționează două în județ: Centrul de Plasament al Copilului (CPC) “Floare de colț” Halmeu și CPC „Roua” Hurezu. Având în vedere creșterea alarmantă a cazurilor de copii victime ale diverselor forme de abuz, în locul centrului de la Hurezu se va înființa Centrul de Tranzit 2. Vor fi restructurate şi Centrul de Îngrijire şi Asistenţă Socială „Şansa” Satu Mare și CIAS „Alexandru” Carei, prin reducerea capacității acestora la 50 de locuri, concomitent cu dezvoltarea altor servicii care să corespundă nevoilor acestor beneficiari. Cheltuielile estimate în vederea adaptării infrastructurii existente la noile standarde ale serviciilor sociale propuse sunt de 4.151 mii de lei.

 Legat de protejarea victimelor violenței domestice, interlocutoarea a mai arătat că, datorită noii legislații nu este nevoie ca persoana abuzată să-și părăsească locuința. Ea, împreună cu copiii poate rămâne în locuință (chiar dacă imobilul nu este al ei) și să fie îndepărtat agresorul.

 Referitor la această idee, la punctul Diverse a luat cuvântul şi Adrian Bălaj, directorul Direcţiei de Asistenţă Socială Satu Mare, mulțumind DGASPC-ului pentru străduința în acest domeniu. Legat de această problemă, a informat asistenţa în legătură cu un proiect care priveşte înfiinţarea la nivelul municipiului a unei echipe mobile care să intervină în cazurile în care se emite un ordin de protecţie provizoriu ca urmare a actelor de violenţă domestică.

 La finalul şedinţei, directorul executiv al Agenţiei Judeţene pentru Prestaţii şi Inspecţie Socială, Ildiko Tivadar, a prezentat noutăţile legislative privind majorarea alocaţiei pentru copii, de la începutul lunii viitoare.

***Biroul de presă***

***al DGASPC Satu Mare***